L’Udin al zuie cun personaliât e cussì al vinç cun merit cuintri di un aversari che nol è someât alc e ce. La zornade e je “sì” pe scuadre e soredut pal so cjapitani. Lis dôs robis si tegnin sù tune cun chê altre, cemût che al è saltât fûr in diviersis ocasions vie pe stagjon.
Di Natale al cjate la strade dal gol une prime volte cun cinisim, disfrutant l’erorat dal puartîr dal Chievo, Puggioni, che al fâs une robe cence sens, e une seconde cuntun tîr maraveôs – un gol di cineteche – su sugjeriment di Pereyra.
In principi la partide e je un tic imbalade, ma cu la prime marcadure l’Udin le cjape in man in maniere decise e autorevule. Il Chievo al ridûs lis distancis prime dal interval cun Papp e al vierç la seconde frazion di zûc cuntune cierte pression ofensive. Pelissier e Thereau si rindin pericolôs ma a cjatin su la lôr strade un Brkič simpri pront.
L’Udin al gjestìs la partide e il tierç gol di Benatia al garantìs il risultât.
Une vitorie che e mancjave di sù par jù doi mês e che e fâs ben al cûr e al cerviel.
Probabilmentri la Europe e reste lontane, ma al è biel pensâ che nol sedi propit cussì e che, se no je une strade, al sedi almancul un troi ancjemò viert in chê direzion.
La prossime partide l’Udin le zuiarà cul Parma, ma no saran ni Di Natale ni Benatia, che a saran scualificâts par vie dai cartelins zâi cjapâts intant dal incuintri cul Chievo.
fur_Latn fur_Latn fur_Latn fur_Latn fur_Latn fur_Latn fur_Latn